லாரன்சு வோங்

லாரன்சு வோங் சியுன் த்சாய் (Lawrence Wong Shyun Tsai, பிறப்பு: 18 திசம்பர் 1972) சிங்கப்பூர் அரசியல்வாதியும், பொருளியலாளரும், மே 2024 முதல் சிங்கப்பூரின் பிரதமரும், 2021 முதல் அந்நாட்டின் நிதி அமைச்சரும் ஆவார். இவர் சிங்கப்பூரின் நாடாளுமன்ற உறுப்பினராக 2011 முதல் இருந்து வருகிறார். 2025 சிங்கப்பூர் பொதுத்தேர்தலில்  இவர் தலைமையிலான மக்கள் செயல் கட்சி  பெரும்பான்மையான தொகுதிகளில் வென்று மீண்டும்  ஆட்சி அமைத்தது.

அரசியலில் நுழைவதற்கு முன்பு, வோங் வணிக, தொழில்துறை அமைச்சகம், நிதி அமைச்சகம், சுகாதார அமைச்சகம் ஆகியவற்றில் பணியாற்றினார். 2005-2008 காலப்பகுதியில், பிரதம மந்திரி லீ சியன் லூங்கின் தனிப்பட்ட செயலாளராக இருந்தார். 2009-2011 காலப்பகுதியில் எரிசக்தி சந்தை ஆணையத்தின் தலைமை செயல் அலுவராகப் பணியாற்றினார். வோங் 2011 பொதுத் தேர்தலில் அரசியலிற்குள் நுழைந்தார். ஐந்து பேர் கொண்ட மக்கள் செயல் கட்சி அணியின் ஒரு பகுதியாக மேற்குக் கரை தொகுதியில் போட்டியிட்டு வெற்றி பெற்றார். வோங் பின்னர் 2015, 2020 பொதுத் தேர்தல்களில் மார்சீலிங்-யூ தொகுதியில் போட்டியிடு, தனது நாடாளுமன்ற இடத்தைத் தக்க வைத்துக் கொண்டார். வோங் 2012-2015 காலப்பகுதியில் கலாச்சாரம், சமூகம், இளையர்துறைகளுக்கான அமைச்சராகவும், 2014-2015 இல் இரண்டாவது தகவல் தொடர்பு மற்றும் தகவல் அமைச்சராகவும், 2015-2020 இல் தேசிய அபிவிருத்தி அமைச்சராகவும், பணியாற்றினார். 2016-2021 காலப்பகுதியில் நிதி அமைச்சராகவும், 2020-2021 இல் கல்வி அமைச்சராகவும் பணியாற்றினார்.

சிங்கப்பூரில் கோவிட்-19 தொற்றுநோயை நிர்வகிப்பதற்கு சனவரி 2020 இல் அரசாங்கத்தால் அமைக்கப்பட்ட பல-அமைச்சர் குழுவின் இணைத் தலைவராகவும் வோங் இருந்தார். நிதி அமைச்சராக இருந்தபோது, லீயின் அரசாங்கத்தினால் முன்னெடுக்கப்பட்ட சரக்கு மற்றும் சேவை வரியின் அதிகரிப்பை செயல்படுத்தினார். ஏப்ரல் 2022 இல், அவர் ஆளும் மக்கள் செயல் கட்சியின் நான்காம் தலைமுறைக் குழுவின் தலைவராகத் தேர்ந்தெடுக்கப்பட்டு, லீ-யின் வெளிப்படையான வாரிசு வரிசையில் வைக்கப்பட்டார். வோங் 2022 சூன் 13 அன்று கெங் சுவீ கீட் உடன் இணைந்து சிங்கப்பூரின் துணைப் பிரதமராகப் பதவி ஏற்றார். 2022 நவம்பர் 26 அன்று, வோங் புதிதாக உருவாக்கப்பட்ட மக்கள் செயல் கட்சியின் துணைப் பொதுச்செயலாளர் பதவிக்கு நியமிக்கப்பட்டார்.

வோங் 2021 மற்றும் 2023 க்கு இடையில் சிங்கப்பூர் நாணய ஆணையத்தின் துணைத் தலைவராகப் பணியாற்றினார். பின்னர் 2023 சூலை 8 அன்று அதன் தலைவராக நியமிக்கப்பட்டார். 2024 மே 15 அன்று, சிங்கப்பூரின் பிரதமராக வோங் பதவியேற்றார். இவர் நாட்டின் நான்காவது பிரதமராகவும், 1965 இல் சிங்கப்பூர் விடுதலை அடைந்த பிறகு பிறந்த முதலாவது பிரதமராகவும் ஆனார்.

மேற்கோள்கள்

 வெளி இணைப்புகள் 

 Lawrence Wong on Singapore Prime Minister's Office
 Lawrence Wong on சிங்கப்பூர் நாடாளுமன்றம்

பகுப்பு:1972 பிறப்புகள்
பகுப்பு:வாழும் மக்கள்
பகுப்பு:சிங்கப்பூர் அரசியல்வாதிகள்
பகுப்பு:சிங்கப்பூரின் பிரதமர்கள்